Qashqadaryo viloyatining mahalliy ijro hokimiyati organlari faoliyatini yanada takomillashtirish chora-tadbirlari toʻgʻrisida
(resolution, 2021-11-23)

Respublikada yer va suv resurslaridan oqilona foydalanish asosida qishloq xoʻjaligi mahsulotlari ishlab chiqarishni koʻpaytirish, daromadni oshirish va manfaatdorlikni taʼminlashga qaratilgan tashkiliy, iqtisodiy va huquqiy mexanizmlarni takomillashtirish boʻyicha keng koʻlamli islohotlar amalga oshirilmoqda. Shu bilan birga, Qashqadaryo viloyatida mahalliy ijro hokimiyati organlari rahbarlari mavjud imkoniyatlar va sharoitlardan samarali foydalanmayotgani oqibatida viloyat qishloq xoʻjaligini barqaror rivojlantirishda oʻz yechimini kutayotgan dolzarb muammolar va kamchiliklar saqlanib qolmoqda, jumladan: birinchidan, mahalliy ijro hokimiyati organlari rahbarlarida qishloq xoʻjaligi sohasida yuzaga kelayotgan muammolar yechimi boʻyicha tezkor qarorlarni qabul qilish va ustuvor vazifalar ijrosini samarali taʼminlash, vakolatli idoralar va tashkilotlar faoliyatini muvofiqlashtirishda tashabbuskorlik va talabchanlik yetishmayapti; ikkinchidan, qishloq xoʻjaligi yerlarini noqonuniy ajratish va ulardan xoʻjasizlarcha foydalanish holatlari davom etib, mavjud yer va suv resurslari samaradorligini taʼminlashga qaratilgan innovatsion texnologiyalar va ilmiy ishlanmalarni joriy qilish, qishloq xoʻjaligi ekinlari hosildorligini oshirish masalalariga yetarlicha eʼtibor qaratilmagan; uchinchidan, qishloq xoʻjaligining barcha sohalarida klaster tizimini rivojlantirish hisobiga qoʻshilgan qiymatni yaratish, yangi ish oʻrinlarini tashkil etish va hudud eksport salohiyatini oshirishda mahalliy ijro hokimiyati organlari rahbarlarining oʻrni sezilmayapti; toʻrtinchidan, oziq-ovqat mahsulotlarini ishlab chiqarish hajmini oshirish uchun barcha imkoniyatlar va zaxiralar boʻlsa-da, aholini yil davomida hamda uzluksiz ravishda barqaror narxlarda qishloq xoʻjaligi mahsulotlari bilan taʼminlash boʻyicha yetarli darajada ishlar amalga oshirilmagan. Qashqadaryo viloyatida qishloq va suv xoʻjaligi sohasida amalga oshirilayotgan keng koʻlamli islohotlarni yanada jadallashtirish, tarmoqdagi mavjud tizimli muammolarni bartaraf etish, hududda agrar tarmoqning iqtisodiy salohiyatini yanada yuksaltirish hamda belgilangan vazifalar ijrosini taʼminlashda mahalliy ijro hokimiyati organlari rahbarlarining masʼuliyati va javobgarligini yanada oshirish maqsadida: 1. Vazirlar Mahkamasining Qashqadaryo viloyati hokimining qishloq va suv xoʻjaligi masalalari boʻyicha oʻrinbosari lavozimini tugatish hamda Qashqadaryo viloyati hokimining qishloq va suv xoʻjaligi masalalari boʻyicha birinchi oʻrinbosari lavozimini joriy etish toʻgʻrisidagi taklifiga rozilik berilsin. 2. Qashqadaryo viloyati hokimining qishloq va suv xoʻjaligi masalalari boʻyicha birinchi oʻrinbosariga quyidagi vazifalar yuklatilsin: qishloq xoʻjaligi ekinlarini oqilona joylashtirish, qishloq xoʻjaligi mahsulotlari yetishtirishning samarali usullarini joriy etish, agrosanoat klasterlarini rivojlantirish; yangi intensiv bogʻ va tokzorlarni barpo qilish va issiqxonalarni tashkil etish boʻyicha qabul qilingan dasturlar ijrosini taʼminlash; tuproq unumdorligini oshirish, yerlardan oqilona foydalanish hamda ularni muhofaza qilish boʻyicha hududiy dasturlarni ishlab chiqish va amalga oshirish; suv resurslaridan oqilona foydalanish, suvni tejovchi texnologiyalarni keng joriy etish, irrigatsiya va melioratsiya tadbirlarini amalga oshirish; innovatsion ishlanmalar, shuningdek, zamonaviy avtomatlashtirish va axborot-kommunikatsiya texnologiyalarini qishloq xoʻjaligi tarmoqlariga joriy etish; chorva mollari bosh sonini, goʻsht, sut, tuxum, baliq va asal ishlab chiqarish hajmini oshirish boʻyicha prognoz koʻrsatkichlari bajarilishini taʼminlash; qishloq xoʻjaligi mahsulotlarini qayta ishlash loyihalarini amalga oshirish va qishloq joylarda savdo va pullik xizmatlarni tashkil etish. 3. Qashqadaryo viloyati hokimligi boshqaruv apparatining namunaviy tuzilmasi ilovaga muvofiq tasdiqlansin. Moliya vazirligi Qashqadaryo viloyati hokimligi bilan birgalikda oʻn kun muddatda mazkur qaror talablaridan kelib chiqib Qashqadaryo viloyati hokimligi boshqaruv apparati xodimlarining shtatlar jadvalini qayta koʻrib chiqsin. 4. Qashqadaryo viloyati hokimligi bir hafta muddatda mazkur qaror talablaridan kelib chiqqan holda Qashqadaryo viloyati hokimining tegishli oʻrinbosarlari funksional vazifalari va ularning kotibiyatlari toʻgʻrisidagi nizomlarni tasdiqlasin. 5. Vazirlar Mahkamasi bir oy muddatda Qashqadaryo viloyatida qishloq xoʻjaligini barqaror rivojlantirishga toʻsiq boʻlayotgan muammolar va kamchiliklarni chuqur tahlil qilib, ularning yechimiga qaratilgan chora-tadbirlar dasturini tasdiqlasin va ijrosini taʼminlasin. 6. Qashqadaryo viloyati hokimligi Adliya vazirligi hamda boshqa manfaatdor vazirlik va idoralar bilan birgalikda bir oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 7. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Prezidenti Administratsiyasi rahbari Z.Sh. Nizomiddinov zimmasiga yuklansin.